b'\n_START_ARTICLE_\n\xc5\xa0lav\xc4\x97s atodanga\n_START_PARAGRAPH_\n\xc5\xa0lav\xc4\x97s atodanga\xc2\xa0\xe2\x80\x93 kairiojo \xc5\xa0ventosios intako \xc5\xa0lav\xc4\x97s upelio atodanga Anyk\xc5\xa1\xc4\x8di\xc5\xb3 \xc5\xa1ilelyje, apie 250\xc2\xa0m \xc4\xaf rytus nuo dvira\xc4\x8di\xc5\xb3 kelio tarp Anyk\xc5\xa1\xc4\x8di\xc5\xb3 ir Puntuko akmens, mi\xc5\xa1ko masyve. Objektas pritaikytas lankymui: \xc4\xafrengtos kelio nuorodos, sutvirtintas takas \xc5\xa1alia vingiuotos \xc5\xa0lav\xc4\x97s (su laiptais, tilteliu), atokv\xc4\x97pio vieta, informacinis stendas._NEWLINE_\xc5\xa0lav\xc4\x97s atodanga yra valstybinis geologinis gamtos paveldo objektas, saugomu paskelbtas 2007\xc2\xa0m. bir\xc5\xbeelio 21 d., siekiant i\xc5\xa1saugoti \xc4\x8dia atsiverian\xc4\x8dias kvartero ir neogeno period\xc5\xb3 uolienas. \xc5\xa0lav\xc4\x97s sl\xc4\x97nis\xc2\xa0\xe2\x80\x93 tai vienintel\xc4\x97 vieta Lietuvoje ir Baltijos bei Skandinavijos \xc5\xa1alyse, kur surastos seniausio tarpledynme\xc4\x8dio, vadinamo \xc5\xa0lav\xc4\x97s vardu, nuos\xc4\x97dos. Atodanga yra 19\xc2\xa0m auk\xc5\xa1\xc4\x8dio, jos ilgis 66\xc2\xa0m. \xc5\xa0lav\xc4\x97s sl\xc4\x97nio \xc5\xa1laituose susiformav\xc4\x99 net trij\xc5\xb3 geologini\xc5\xb3 sistem\xc5\xb3\xc2\xa0\xe2\x80\x93 devono, neogeno ir kvartero dariniai. \xc4\x8cia randamos dar prie\xc5\xa1ledynmetinio kvartero nuos\xc4\x97dos, kai Skandinavijos kalnuose prad\xc4\x97jo formuotis ledynas.'